شه‌فه‌ق نیوز- زوان، شێوه‌یێگه له ژیان
ئیمه، وه‌رد ئیمه دژیێ، وه‌ل ئیمه ره‌وزه‌و دکه‌ێگ و ئه‌ر ئیمه ویرمان وه‌ێ نه‌بێ
دمرێ چ ئیمه‌ی خاون زوان زینگ ببیمن چ مردگ.
یه وازی رووژگاره ک هه‌ر زوان خاون‌مردگێ
بمرێ وه ده‌رد بێ‌ساونێ خوه‌ێ.
ده‌ولاویشه‌و هه‌ر زوانێ ک خاون
داشتووبێ، رووژ وه رووژ باڵا رواکنێ و په‌ل و وه‌چ وه‌شنێ و ریشگ دوه‌رنێ هه‌م ده
بن زه‌مین نێشتمانه‌گه‌ی و هه‌م ده قوڕن دڵ خه‌ڵکه‌گه‌ێ.
زوانیش گام وه گام، وه‌گه‌رد ئیمه دیاێ
وه‌ر ئه‌و نوا و پێشکه‌فته دبێ، ده‌ێ ناوه‌کییه‌ییش، زوان بڕێ له ئه‌وان وه‌رد خوه‌ێ
دبه‌ێ وه‌ر ئه‌و نوا و بڕێ تریش خوه‌یان مێژووسازن و زوان وه‌ر ئه‌و نوا دبه‌ن.
ئه‌حمه‌د خانی، مه‌لا په‌ریشان دینه‌وه‌ری،
ناڵی، مه‌لای جزیری و ... بنه‌ڕای کووشکێ ئسپێ و گه‌ورا وه نام زوان کوردی ئێسا ئه‌ڔا
ئمڕوو ئیمه نان. ئه‌و که‌ڵێنه‌یله له سه‌را زوان شێعر کوردی گه‌شه دان و ئمجا بڕێ
تر گشت زوان کوردی، وه ده‌ق و رووژنامه‌وانی و فیلم و ... و جگه‌جگه زوان وتار و
قسه کردن له گڵیژگیاگی خوه‌ێ ئازاد و رزگاره‌و کردن.
زوان، ئه‌ڔا ماین خوه‌ێ تواێ مه‌زووک
نه‌بێ و زایێشت داشتووبێ و ئاوه‌زا ببێ ک ئه‌گه‌ر نه‌بێ وشه‌یل تازه له زوانه‌یلێ
تر دیانه نامێ و زوانه‌یلێ ک وشه‌ساز نه‌بن، هه‌وه‌جه‌یان دکه‌فێ وه زوانه‌یلێ تر.
ئمڕووکه دو جوور نووڕستن وه باس زوان
هه‌سه: زوان بوێشک ک (وه‌زا) و وه‌ر ئه‌و نوا دچوو و دزاێ و زایێشت دیرێ، ئوو زوان
(مه‌زا)، ک ده شوونه‌ی جوور ئاو مه‌نه دمینێ و دگه‌نێ یا له هه‌ڵه کردن و خوه‌ێ‌په‌ره‌ستی
و موقه‌ده‌س بیین و فره‌خاونی یا له بێ‌خاونی.
ده ئی دۆمادۆما ک جامێعه‌ی ئیمه وه‌رووژتر
دبێ و له ده‌وران ویرایی ک سه‌ره‌تای جمێشته‌یل سیاسی و مه‌ده‌نی و فه‌رهه‌نگی بییه،
زوانیش په‌ڵتاف گه‌پێ گرتگه و زوان کوردییش قه‌ڵواڕوو بییه و قوولتر و گه‌شه‌دارتره‌و
بییه، هه‌مجا له‌ی‌لاویشه‌و هه وه‌وجووره ک زوانه‌واره‌یل کورد وه‌رێیان بی وه
بتاوییه‌یله‌ی فره‌یێگ و شێواشێوێ گرته‌یان، زوان کوردییش تووش دووزه‌مه‌یل
جووراجوورێ هات.
گشت زوانه‌یل زینگ دنیا له کوردی خوه‌مانی
گرتگه تا ئنگلیسی ک زوانه‌وار فره‌یێگ ده‌ێ په‌ڕ و ده‌و په‌ڕ دنیا دیرێ، له بار
تئوریکه‌وه، وه خاتر جووراوجووری جوغرافیا و مێژوو و پێشه‌کاری و فه‌رهه‌نگ و
کوومه‌ڵگا و کوومه‌ڵایه‌تی و چشته‌یلێ له‌ی‌وا، په‌ل‌په‌له‌و بییه و لق فره‌یێگ
راس کردگه ک تاکمه‌جارێ بڕێ له‌یان ده‌سهه‌ڵاته‌یلێ راس کردنه و دانه‌سه نوای ئه‌و
یه‌که‌یله و فره‌تر له گشتێ ئاڵنگ‌ئه‌‌ڵگرتنه له چشته‌یلێ ک ده ژێر ته‌ئسیرێیان بینه.
هاده‌ێ خوه‌تانیش دینه ک وه‌ختێ هیرده‌و
بینه له قسه کردن زاڕووه‌یله و ئمجا گووش‌‌ ته‌کاننه له قسه‌ی باوگ و داڵگ یا باپیر
و داپیره‌یله‌یان، دیار داگه ک چه‌نێ وه‌رد یه‌کتری جیاوازن، له‌ی باوه‌ته‌وه.
ئه‌ر بتوانستایمن وه جاران بچیایمن ددیمن
ک باوگ و باپیره‌یله‌یش خوه‌یان وه‌ختێ زاڕوو بینه، وشه‌یله‌یان و قسه‌یله‌یان له‌ی‌وا
ک پیرن نه‌بییه و وه بان ئه‌یانه دبێ بویشیمن ک هه‌ر چین تازه‌ی ئه‌ڕا خوه‌ێ بڕێ
وشه و قسه‌ی هن خوه‌ێ دیرێ ک هاده‌ێ چین و چینه‌یل دۆماتر خوه‌ێ هه له‌یان ئه‌ونه‌ڔه‌سن
و بڕێ، هاتێ جگێ له‌یان سینگ وه سینگ بنرن وه زوان چین نووی و فره له‌یانیش له ویره‌و
بچن جوور گشت میراته‌یل فه‌رهه‌نگی تر و قه‌ڵا و که‌لاوه‌یلێ ک رمیانه.
هه‌ر چه‌ن ک ئێسه‌یش دبینیمن ک وشه و
ئستڵاحه‌یل تازه‌ترێگیش ده زوان کوردی دسازرێ، باوجی خاسه و راسه ئه‌ر بویشیمن ک
زوان نمام و نوونمام‌تره‌یله فره‌تر له گشتێ لڕیاگه و ئی گۆڕیانه‌یله تاکمه‌جارێ نیشانه‌ی
وه‌ر ئه‌و نا چگن نه‌بییه و فره‌تر له هه‌ر چشتێ له بار جنسی و سیاسی ئه‌ولڕیاگه.
ئه‌یانه هاده‌ێ یه‌کجوور نقاب ببن یا
پووشێشت زوانی ئه‌ڕا ئه‌و چشته ک ده‌م و ده‌زگای حکوومه‌تی چوون‌چشتێ وه تابۆ دناسێگه‌ێ
و یه یه‌کجوور وسیانه ده وه‌ر ئه‌و وه‌ر زوان ره‌سمی.
ئیمه چ بخوازیمن و چ نه‌خوازیمن که‌لیمه
و عباره‌ته‌یل تازه‌ترێ دکه‌فنه سه‌ر زار و زاوان نمامه‌یل و نوونمامه‌یل کوردزوان
و هه‌ر چه‌ن ئیمه گه‌پتره‌یله ئه‌وانه نه‌وه‌یمنه کار باوجی بایه‌د که‌لمان نه‌بێ
وه‌یان چوون هه‌ق نه‌دیریمن ک ئی جم و جووله‌یل فه‌رهه‌نگییه ک ئه‌ڕا خوه‌یان، یه‌مه
دی بینه‌سه به‌شێ له فه‌رهه‌نگ ئمڕووکه‌ی ئیمه، زوان و فه‌رهه‌نگ خوه‌یانه.
گشتێ دزانیمن ک تابۆسازی ده فه‌رهه‌نگ
و زوان ک وه ده‌س زوورداره‌یل فه‌رهه‌نگی دکه‌فێگه مل ژێرده‌سه‌یل، خوه‌ێ بڕێ وه‌ر
ئه‌و سه‌رپه‌ڕتر دڕانێ، له‌ی‌واویش زوانه‌واره‌یل فه‌رهه‌نگه‌یل ژێرده‌س ماگه، نیشانه
و وشه‌سازی فره‌ترێ دکه‌ن.
مسیوه‌تێ تر ک ریشمان گرتگه یه‌سه ک ئیمه
خوه‌مان به‌تره‌ف‌کاریمن و فه‌رهه‌نگ به‌تره‌ف کردن ده لای ئیمه ها نوای فه‌رهه‌‌نگ
ته‌ولید کردن، چوون بویشيمن تا خاس ئه‌وڕه‌سن، چشتێ جوور یه ک دبینیمن کشوه‌ره‌یلێ
ک خاون تکنولوژیین، وه‌ختێ هه‌وه‌جه‌یان که‌فت وه چشتێ، وه ده‌سکه‌فتێگێ تکنولوژیکی
جواوێ ئه‌ڔای دکه‌نه دی ئمجا ئیمه چه؟ هه‌ر وه‌خت ک ئه‌وان تکنولووژیێ کردن وه دی،
دسنیمنه‌ی وه سه‌نگ پوول و ئمگل ک گیرووده و مفته‌لا وه‌ێ بیمن تازه دکه‌فیمنه فگر
یه ک ئی تکنولووژیه ک خڕیمنه‌سه وه گه‌ره‌کمان دیاێ؟ یا نه؟ ئه‌ر دیاێ، ئه‌ڔا چه
وه بایسمانه؟ ئی ره‌وێشت چه‌واشه‌مانه، نه‌تیجه‌گه‌ی یه‌سه ک فره له‌ی گیچه‌ڵه‌یله
ک ئێسه دیریمنه‌یان، له سه‌ر هه‌وه‌جه‌یل راسکانیمان نییه و له سه‌ر سێرفتی و له
سه‌ر دڵه‌قرچیمانه ک دچیمن وه‌ر ئه‌و وه‌ێیان و هه‌وه‌جه‌یلێگن درووکانی.
